b'\n_START_ARTICLE_\nDru\xc5\xbebena odgovornost podjetij\n_START_PARAGRAPH_\nDru\xc5\xbebena odgovornost podjetij (tudi dru\xc5\xbebena odzivnost, dru\xc5\xbebeno delovanje) je delovanje podjetja v korist podjetja samega in vseh njegovih dele\xc5\xbenikov. Enotnega pogleda na dru\xc5\xbebeno odgovornost ni, govori pa se o obstoju treh krogov. Notranji krog se nana\xc5\xa1a na osnovno odgovornost do u\xc4\x8dinkovitega delovanja ekonomske funkcije podjetja, vmesni krog upo\xc5\xa1teva dru\xc5\xbebene vrednote in prioritete, zunanji krog pa se nana\xc5\xa1a na nove oblike odgovornosti, ki jih mora podjetje osvojiti, \xc4\x8de \xc5\xbeeli prispevati k razvoju dru\xc5\xbebenega okolja . Izrazi za dru\xc5\xbebeno odgovornost so se z leti spreminjali, prav tako pa so se razlikovali glede na avtorje. Najbolj splo\xc5\xa1na opredelitev koncepta dru\xc5\xbebene odgovornosti jo predstavlja kot obveznost \xc4\x8dlove\xc5\xa1tva, da uresni\xc4\x8duje skupne cilje . Delovanje dru\xc5\xbebe in njen razvoj je odvisen od delovanja vseh njenih organizacij, \xc5\xa1e posebej pa od podjetij, ki predstavljajo najvplivnej\xc5\xa1e institucije sodobnega sveta. Prav zato se pojem dru\xc5\xbebena odgovornost izrazito pojavlja v povezavi s podjetji. V splo\xc5\xa1nem pa jo lahko definiramo kot odgovornost vseh subjektov poslovanja, predvsem lastnikov in mened\xc5\xbeerjev, ki stremijo k uresni\xc4\x8devanju potreb in interesov okolja podjetja in podjetja samega.\n_START_SECTION_\nImplicitna/eksplicitna odgovornost\n_START_PARAGRAPH_\nZa implicitno dru\xc5\xbebeno odgovornost je zna\xc4\x8dilno, da temelji na formalnih in neformalnih institucijah dr\xc5\xbeave, ki podjetjem predpisuje odgovornost. Vrednote norme in pravila, ki jih morajo upo\xc5\xa1tevati podjetja se pogosto izra\xc5\xbeajo v obliki predpisov in zakonov. Eksplicitna dru\xc5\xbebena odgovornost pa temelji na prostovoljnih politikah, programih in strategijah podjetja, ki po lastnem interesu naslavljajo probleme v dru\xc5\xbebi. Prisoten je le neformalen pritisk javnosti in dele\xc5\xbenikov.\n_START_SECTION_\nZgodovina dru\xc5\xbebene odgovornosti\n_START_PARAGRAPH_\nZametki misli o dru\xc5\xbebeni odgovornosti segajo v 19. stoletje v \xc4\x8das industrijske revolucije, ko se je za\xc4\x8dela skrb za zaposlene in filantropi\xc4\x8dno razmi\xc5\xa1ljanje. Diskurz o dru\xc5\xbebeni odgovornosti se je za\xc4\x8del v 20. stoletju, \xc5\xa1e zlasti pa se je razvil v njegovi drugi polovici. Ve\xc4\x8dina prvotne literature izhaja iz Zdru\xc5\xbeenih dr\xc5\xbeav Amerike. Leta 1950 je iz\xc5\xa1la knjiga Dru\xc5\xbebena odgovornost podjetnika avtorja Howarda Bowena, ki se je zavzemal za to, da mora vodenje poslovanja voditi dru\xc5\xbebena odgovornost. Desetletje pozneje je Davis definiral dru\xc5\xbebeno odgovornost kot tiste odlo\xc4\x8ditve in dejavnosti poslovne\xc5\xbeev, ki jih ne vodijo zgolj neposredni ekonomski in tehni\xc4\x8dni interesi podjetja. Diskusija se raz\xc5\xa1iri v 70. letih, ko se usmeri na klju\xc4\x8dna podro\xc4\x8dja: onesna\xc5\xbeevanje, dobrodelnost, lokalno skupnost, manj\xc5\xa1ine in podpori izobra\xc5\xbeevanju. \xc4\x8ce se je o dru\xc5\xbebeni odgovornosti do 90. let govorilo predvsem v krogih strokovne javnosti, pa danes postala globalni trend.\n_START_SECTION_\nDru\xc5\xbebena odgovornost v krizi\n_START_PARAGRAPH_\nDru\xc5\xbebena odgovornost predstavlja dolgoro\xc4\x8dni uspeh podjetja in je smiselni cilj v kriznem obdobju. Omogo\xc4\x8da izbolj\xc5\xa1anje delovne klime in motivacijo zaposlenih, krepi poslovno strategijo, predstavlja konkuren\xc4\x8dno prednost, gradi na povezanosti med dele\xc5\xbeniki, predstavlja dolo\xc4\x8deno stopnjo varnosti za investitorje in hkrati sili podjetja k transparentnosti. Glavni namen dru\xc5\xbebeno odgovornega obna\xc5\xa1anja podjetij je od skrbi za konkuren\xc4\x8dnost tudi upo\xc5\xa1tevati druge in prispevati k re\xc5\xa1evanju okoljskih in dru\xc5\xbebenih problemov ter ustvarjati trajnostno dru\xc5\xbebo. S skrbjo za zaposlene podjetja skrbijo za ve\xc4\x8dje zadovoljstvo in posledi\xc4\x8dno ve\xc4\x8djo u\xc4\x8dinkovitost in kakovost dela. Vi\xc5\xa1ji ugled utrjuje poslovne povezave, zagotavlja zvestobo kupcev, omogo\xc4\x8da kakovostno dobavno verigo in prina\xc5\xa1a nove poslovne prilo\xc5\xbenosti. V vklju\xc4\x8devanje dru\xc5\xbebene odgovornosti v strategijo podjetja prispeva h konkuren\xc4\x8dnemu polo\xc5\xbeaju, pri tem pa so podjetju v pomo\xc4\x8d osvojeni standardi, ki dokazujejo raven dru\xc5\xbebene osve\xc5\xa1\xc4\x8denosti podjetja in utrjujejo blagovno znamko.\n_START_SECTION_\nDru\xc5\xbebena odgovornost v Sloveniji\n_START_PARAGRAPH_\nV Sloveniji se je koncept dru\xc5\xbebene odgovornosti pojavil razmeroma pozno. Eden prvih zapisov je bil \xc4\x8dlanek Mojce \xc4\x8cernigoj iz leta 1999, kjer se dotikaj okoljske problematike, odnosa do zaposlenih, povezanosti z lokalno skupnostjo in filantropije. (M-\xc4\x8c. prvi globalni standard za dru\xc5\xbebeno odgovornost podjetij). Ko tema se nato pojavi na ve\xc4\x8d konferencah, kot so letna konferenca kakovosti Gorenjske, sre\xc4\x8danje partnerjev SIQ ipd. Kmalu se je dru\xc5\xbebena odgovornost pojavila tudi kot eden izmed ekonomskih kazalcev v ra\xc4\x8dunovodskih poro\xc4\x8dilih. Razumevanje dru\xc5\xbebene odgovornosti podjetij v Sloveniji je implicitno, saj temelji na pravilih in zakonskih predpisih, ki od podjetja zahtevajo, da se ukvarja z dru\xc5\xbebenimi vpra\xc5\xa1anji. (Golob in podnar 2006a)\n_START_SECTION_\nIRDO\n_START_PARAGRAPH_\nIn\xc5\xa1titut za razvoj dru\xc5\xbebene odgovornosti (IRDO) je bil ustanovljen leta 2004 z namenom raziskovati in pospe\xc5\xa1evati razvoj dru\xc5\xbebene odgovornosti v Sloveniji in v svetu. Prizadeva si povezati vse klju\xc4\x8dne akterje na podro\xc4\x8dju razvoja dru\xc5\xbebene odgovornosti (podjetja, vlada, civilna dru\xc5\xbeba\xe2\x80\xa6) ter izvajati skupne aktivnosti in kampanje za osve\xc5\xa1\xc4\x8denost \xc5\xa1ir\xc5\xa1e dru\xc5\xbebe o potrebnosti in pomenu dru\xc5\xbebene odgovornosti v Sloveniji. S svojim delovanjem in\xc5\xa1titut IRDO prispeva k prenosu in prilagajanju tujega znanja ter konceptov slovenskim razmeram in potrebam, hkrati pa omogo\xc4\x8da izmenjavo slovenskega znanja in izku\xc5\xa1enj s tujimi strokovnjaki, podjetji in organizacijami. IRDO podjetjem in drugim zainteresiranim svetuje, kako poslovati dru\xc5\xbebeno odgovorno in kako se pri tem u\xc4\x8dinkovito povezovati z drugimi. Po svojih mo\xc4\x8deh vzpostavlja medijsko podporo razvoju dru\xc5\xbebene odgovornosti in izvaja druge naloge s podro\xc4\x8dja razvoja in uveljavljanja dru\xc5\xbebene odgovornosti v Sloveniji. IRDo vsako leto prireja konferenco Dru\xc5\xbebena odgovornost in izzivi \xc4\x8dasa, s pomo\xc4\x8djo katere \xc5\xbeelijo v slovenskem prostoru pomagati krepiti dru\xc5\xbebeno odgovornost.\n_START_SECTION_\nSSDO\n_START_PARAGRAPH_\nSlovensko dru\xc5\xa1tvo za odnose z javnostmi (PRSS) je strokovno, nepridobitno, prostovoljno in samostojno nevladno krovno nacionalno zdru\xc5\xbeenje strokovnjakov za odnose z javnostmi in komunikacijski management. Povezuje vse, ki se ali pa se \xc5\xbeelijo dejavno ukvarjati z odnosi z javnostmi, organizacijskim komuniciranjem in komunikacijskim managementom. V okviru PRSS deluje Sekcija za spodbujanje dru\xc5\xbebene odgovornosti (SSDO), katere temeljna naloga je dvigovanje nivoja dru\xc5\xbebene odgovornosti v slovenskih podjetjih in organizacijah, \xc5\xa1e posebej med \xc4\x8dlani PRSS in stroko odnosov z javnostmi. Prispevati \xc5\xbeelijo tudi k bolj\xc5\xa1emu razumevanju koncepta dru\xc5\xbebene odgovornosti v slovenskih podjetjih in organizacijah ter jih spodbujati k dru\xc5\xbebeno odgovornem ravnanju. Iniciativo pri tem pa mora v prvi vrsti prevzeti stroka odnosov z javnostmi. Zato v sekciji svoje \xc4\x8dlane osve\xc5\xa1\xc4\x8dajo in jih vzpodbujajo k \xc5\xa1irjenju koncepta dru\xc5\xbebene odgovornosti v podjetjih in organizacijah, jih izobra\xc5\xbeujejo, predvsem pa jim predstavljajo prilo\xc5\xbenosti, ki jih dru\xc5\xbebeno odgovorno ravnanje prina\xc5\xa1a za podjetja in organizacije. Naloga stroke odnosov z javnostmi je, da institucijam pomaga razumeti upravljanje z dru\xc5\xbebenimi temami, ki zadevajo njihove javnosti. Projekti, ki jih izvaja sekcija so Prostovoljec leta, Horus, Raziskava o razumevanju dru\xc5\xbebene odgovornosti in razli\xc4\x8dna izobra\xc5\xbeevanja, ki jih pripravljajo na to temo.\n_START_SECTION_\nHORUS\n_START_PARAGRAPH_\nHorus - slovensko nagrado za dru\xc5\xbebeno odgovornost podeljujeta SSDO in IRDO \xc5\xbee od leta 2008. Nagrada je namenjena podjetjem, ki se zavedajo dru\xc5\xbebene odgovornosti na razli\xc4\x8dnih podro\xc4\x8djih svojega delovanja, tako v odnosu do okolja, do svojih zaposlenih in drugih dele\xc5\xbenikov podjetja ter pri razvoju izdelkov in storitev, in jo vklju\xc4\x8dujejo v strate\xc5\xa1ko vodenje ter poslovanje podjetja. Poslanstvo nagrade Horus je spodbujati celovitost v razmi\xc5\xa1ljanju, inovativnost v delovanju in odgovornost pri poslovanju slovenskih podjetij. Z nagrado krepijo zavedanje o pomenu dru\xc5\xbebene odgovornosti za vse in opozarjajo na soodvisnost, ki se je \xc5\xa1e vse premalo zavedamo. Promovirati \xc5\xbeelijo primere dobre prakse v javnosti in s tem spodbujati podjetja k bolj odgovornemu in u\xc4\x8dinkovitemu poslovanju.\n_START_SECTION_\nEKVILIB\n_START_PARAGRAPH_\nEkvilib in\xc5\xa1titut je neprofitna in neodvisna organizacija, ki deluje na podro\xc4\x8dju dru\xc5\xbebene odgovornosti, \xc4\x8dlovekovih pravic in razvojnega sodelovanja. V sklopu svojega delovanja spodbujajo in podpirajo politike in prakse, ki prispevajo k dru\xc5\xbebeni odgovornosti vseh akterjev v globalnem razvoju ter vi\xc5\xa1ji ravni uresni\xc4\x8devanja \xc4\x8dlovekovih pravic vseh ljudi. Pri svojem delu uporabljajo interdisciplinaren in strokoven pristop ter si prizadevajo za nenehno izpopolnjevanje in izobra\xc5\xbeevanje, tako samih sodelavcev in\xc5\xa1tituta kot \xc5\xa1ir\xc5\xa1e javnosti. Pri svojem delu se osredoto\xc4\x8dajo na pomen \xc4\x8dlovekovih pravic za ve\xc4\x8djo u\xc4\x8dinkovitost razvojnega sodelovanja, zvi\xc5\xa1anje ravni dru\xc5\xbebene odgovornosti vseh akterjev dru\xc5\xbebe ter raziskujejo spremembe, ki jih pravice naredijo v \xc5\xbeivljenju izklju\xc4\x8denih posameznikov.\n_START_SECTION_\nMre\xc5\xbea za dru\xc5\xbebeno odgovornost Slovenije\n_START_PARAGRAPH_\nMre\xc5\xbea za dru\xc5\xbebeno odgovornost Slovenije je sti\xc4\x8di\xc5\xa1\xc4\x8de podjetij in drugih organizacij, katerih skupni namen je promocija dru\xc5\xbebene odgovornosti, tako znotraj svojih podjetij in organizacij, kot v \xc5\xa1ir\xc5\xa1em dru\xc5\xbebenem prostoru. Klju\xc4\x8dne dejavnosti mre\xc5\xbee so izmenjava znanja, uvajanje novosti in dobrih praks s podro\xc4\x8dja dru\xc5\xbebene odgovornosti, ter osve\xc5\xa1\xc4\x8danje o prednostih, ki jih ta na\xc4\x8din delovanja prina\xc5\xa1a, tako na nivoju posameznika, podjetja/organizacije kot celotne dru\xc5\xbebe. Poslanstvo Mre\xc5\xbee za dru\xc5\xbebeno odgovornost Slovenije je promocija dru\xc5\xbebene odgovornosti ter povezava podjetij in drugih organizacij, ki stremijo k vklju\xc4\x8devanju dru\xc5\xbebene odgovornosti v svoje delovanje. Dru\xc5\xbebeno odgovornost razumejo kot skrb za dru\xc5\xbebo in naravno okolje skozi transparentno in eti\xc4\x8dno delovanje. Dejavnost mre\xc5\xbee dru\xc5\xbebene odgovornosti temelji na informiranju in osve\xc5\xa1\xc4\x8danju o pomenu dru\xc5\xbebene odgovornosti, o pomenu vklju\xc4\x8devanja dru\xc5\xbebeno odgovornih strategij v delovanje podjetij in ostalih organizacij, o pozitivnih vplivih tega vklju\xc4\x8devanja in o dobrih praksah dru\xc5\xbebeno odgovornega delovanja. Dejavnosti mre\xc5\xbee so osnovane na sodelovanju \xc4\x8dlanov mre\xc5\xbee na projektih, ki so usmerjeni k dru\xc5\xbebeno odgovornemu ravnanju. \xc4\x8clani sodelujejo pri aktivnostih v okviru mre\xc5\xbee, lahko pa predlagajo svoje aktivnosti v skladu z na\xc4\x8deli delovanja mre\xc5\xbee dru\xc5\xbebene odgovornosti.'